**ŽYMIŲ ŽMONIŲ, ISTORINIŲ DATŲ, ĮVYKIŲ ĮAMŽINIMO IR GATVIŲ PAVADINIMŲ SUTEIKIMO KOMISIJOS POSĖDŽIO**

**PROTOKOLAS**

2021m. gegužės 19 d. Nr. TAR1-114

Klaipėda

Posėdis įvyko 2021 m. balandžio 22 d. 13 val.

Vieta: per Zoom platformą

Posėdžio pirmininkas Arvydas Cesiulis, Klaipėdos miesto savivaldybės tarybos narys, mero pavaduotojas, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas

Posėdžio sekretorė Raimonda Mažonienė, Klaipėdos miesto savivaldybės administracijos Kultūros skyriaus vyr. specialistė

Dalyvavo (7 nariai iš 8 ):

1. Arvydas Cesiulis, Klaipėdos miesto savivaldybės tarybos narys, mero pavaduotojas, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas;

2. Eglė Deltuvaitė, Klaipėdos miesto savivaldybės administracijos Kultūros skyriaus vedėja;

3. dr. Albinas Drukteinis, Klaipėdos universiteto Socialinių ir humanitarinių mokslų fakulteto profesorius;

4. Zita Genienė, Klaipėdos miesto savivaldybės Mažosios Lietuvos istorijos muziejaus Istorijos skyriaus vedėja;

5. Ramunė Januševičienė, VĮ Registrų centro Klaipėdos filialo Registrų centro Vakarų Lietuvos klientų aptarnavimo centro vadovė;

6. Vitalijus Juška, Klaipėdos miesto savivaldybės administracijos Paveldosaugos skyriaus vedėjas;

7. dr. Vasilijus Safronovas, Klaipėdos universiteto Baltijos regiono istorijos ir archeologijos instituto direktorius;

Kiti posėdžio dalyviai:

1. Nina Puteikienė, Klaipėdos miesto savivaldybės tarybos narė, Kultūros, švietimo ir sporto komiteto narė;

2. Marija Buivydienė, Klaipėdos miesto savivaldybės administracijos Geodezijos ir GIS skyriaus vyr. specialistė;

3. Vytautas Nausėda, Klaipėdos miesto savivaldybės administracijos Geodezijos ir GIS skyriaus vedėjas;

3. Žydrūnas Naujokas, radijo stoties „Laluna“ reporteris;

4. Virginija Spurytė, naujienų portalo „Atvira Klaipėda“ žurnalistė;

5. Julija Banienė, dienraščio „Vakarų ekspresas“ žurnalistė;

6. Asta Dykovienė, dienraščio „Klaipėda“ žurnalistė.

**DARBOTVARKĖ:**

**1. Dėl Svijanės ar Žvejonės ežero pavadinimo.**

**2. Dėl naujai suplanuotų gatvių Giruliuose pavadinimų trumpinimo.**

**3. Dėl 10-ties kapitonų vardų įamžinimo.**

*Posėdžio medžiaga:*

*1. Klaipėdos miesto savivaldybės administracijos 2021-03-24 raštas Nr.TAS-93 „Dėl informacijos pateikimo“, 1 lapai;.*

*2. Žymių žmonių, istorinių datų, įvykių įamžinimo ir gatvių pavadinimų suteikimo komisijos 2021-02-24 posėdžio protokolo Nr.TAR1-55 išrašas, 2 lapai;*

*3. Geodezijos ir GIS skyriaus 2021-03-25 raštas Nr.VS-2074 „Dėl pasiūlytų gatvių pavadinimų persvarstymo“, 1 lapas;*

*4. Finansų ir ekonomikos komiteto posėdžio 2021-02-22 protokolas Nr.TAR-31 (7-as klausimas), 2 lapai;*

*5. Kultūros, švietimo ir sporto komiteto posėdžio 2021-03-24 protokolo Nr.TAR-33 išrašas, 1 lapas;*

*Žymių žmonių, istorinių datų, įvykių įamžinimo ir gatvių pavadinimų suteikimo komisijos 2021-02-24 posėdžio protokolo Nr.TAR1-55 išrašas, 2 lapai;*

*6. Valstybinės lietuvių kalbos komisijos 2021 m. vasario 17 d. raštas Nr.S1-62(17) „Dėl gatvių pavadinimų“, 1 lapas;*

*7. Lietuvos jūrų muziejaus sudarytas 10-ties žymiausių kapitonų sąrašas, skirtas pažymėti Lietuvos laivyno 100-metį, 18 lapų;*

*8. Romaldo Adomavičiaus (1953-2019) gyvenimo aprašymas, 1 lapas.*

**1. SVARSTYTA. Dėl Svijanės ar Žvejonės ežero pavadinimo.**

Pranešėjas - Arvydas Cesiulis, Klaipėdos miesto savivaldybės tarybos narys, mero pavaduotojas, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas.

A. Cesiulis informavo, kad Klaipėdos miesto savivaldybė pateikė atsakymą raštu dėl ežero vardo suteikimo procedūrų, taip pat, kad vardo suteikimas ežerui yra Komisijos kompetencija.

dr. V. Safronovas papasakojo, kad kartografijoje didysis ežerėlis Svijanės pavadinimu randamas nuo 1650 m. Mažasis ežerėlis niekur neturi vardo.

dr. A. Drukteinis pastebėjo, kad reikia pasirinkti tarp 2 (dviejų) išeičių - ką daryti:

1) ar komisija ieško pavadinimo abiems ežerėliams: didžiajam ir mažajam, tada abu pavadinimus reikėtų derinti tarpusavyje;

2) ar Komisija nori gražinti senesnį, ar naujesnį, kuris yra paplitęs – tada reikia gilintis į istoriją.

dr. A. Drukteinis patikslino praeito Komisijos protokolą, paaiškinęs, kad negalime turėti pavadinimo su „S“- nes vokiškai „S“ raidė tai skaitoma garsu „Ž“, t.y. pavadinimas gali būti Žvejonė ar Švejonė, vokiečiai neturi „Ž“ , todėl rašo „Z“ ar „S“. Pasiūlė, kad lietuviškai teisinga būtų pavadinimą „Svijanė“ skaityti kaip „Žvejonė“.

dr. A. Drukteinis pasiūlė suteikti buvusį pavadinimą istoriškai pagal Aulaukio dvaro šeimininko pavardę – *Aulaukio ežero* pavadinimą didžiajam, o mažajam ežerėliui pavadinimo nesuteikti tol, kol nepaprašys.

Vyko Komisijos narių diskusiją dėl ežero pavadinimo. Buvo pastebėta, kad ir kokį sprendimą komisiją priimtų – visi nebus patenkinti.

V. Nausėda priminė, kad diskusija vyksta daugiau kaip 2 m.

A. Cesiulis pastebėjo, ar tikrai Komisija turi ežerą pavadinti pirminiu, autentišku vardu ar kitaip - tai metodologijos klausimas.

dr. V. Safronovas pastebėjo, kad Valstybinė lietuvių kalbos komisija teisi, nes jis vertina vardo tinkamumą pagal lietuvių kalbą. Priminė aktualius klausimus dėl kitų pavadinimų: Danė ar Dangė, Minija ar Mingė.

V. Juška priminė ilgą susirašinėjimą su VLKK dėl malūno tvenkinio vardo gražinimo Trinyčių tvenkiniui, nes pagal VLKK pavadinimas „Trinyčių“ buvo taisyklingas lietuvių kalbos atžvilgu, o teko įrodinėti, kad reikia sugražinti senąjį istorinį pavadinimą.

dr. V. Safronovas pasiūlė:

1. atšaukti 2017 m. Komisijos sprendimą dėl siūlomų pavadinimų ežerėliams;
2. spręsti dėl pavadinimo *Aulaukis* ar *Žvejonė;*

N. Puteikienė pastebėjo, kad pavadinimai ateina iš istorijos. Žmonės vartodami pavadinimus juos pakeičia savaip, pritaiko.

A. Drukteinis pasiūlė mažajam ežerėliui suteikti Dragūno ežerėlio pavadinimą, o didžiajam - *Aulaukio.*

13.30 val. posėdį paliko R. Januševičienė.

dr. V. Safronovas pasiūlė mažajam ežerėliui nesuteikti jokio vardo, nes jis jo niekada neturėjo ir nėra registruotas. O didysis ežerėlis, kuris yra registruotas, turėjo tokius vardus: Svijanės, Žvejonės, Aulaukio, Šarltotės, Mumlaukio. Pasisiūlė iki kito posėdžio parengti istorinę medžiagą dėl Svijanės ar Žvejonės ežero pavadinimo.

1. Cesiulis pritarė d. V. Safronovo pasiūlymui panaikinti 2017 m. Komisijos nutarimą dėl ežerų pavadinimo ir svarstyti klausimą dėl pavadinimo suteikimo tik didžiajam ežerui, renkantis vieną iš 3 galimų pavadinimų: Svijonė, Žvejonė ar Aulaukis.

**NUTARTA.**

1. Panaikinti Žymių žmonių, istorinių datų, įvykių įamžinimo ir gatvių pavadinimų komisijos 2017 m. kovo 24 d. posėdžio 2017 m. balandžio 10 d. protokolo Nr. (20.4.)-TAR1- 41 darbotvarkė 4 klausimo „Dėl Mumlaukio (Aulaukio) ežero senojo pavadinimo sugražinimo“ nutarimą:

*„Pritarti A. Mockaus siūlymui sugražinti senuosius ežerų pavadinimus:*

*1.1. mažajam ežerui, kuris yra Lietuvos kariuomenės kunigaikščio Butigeidžio dragūnų bataliono teritorijoje, buvusio Aulaukio dvaro teritorijoje – suteikti Aulaukio ežero pavadinimą;*

*1.2. didžiajam ežerui, esančiam šiaurinėje Klaipėdos miesto dalyje (UETK registro Nr.20030002 Bevardis), šalia senojo Aulaukio ežerėlio – suteikti Svijanės (arba Svijonės) ežero pavadinimą.*

*Dėl senovinio ežero pavadinimo tikslumo rekomenduojama konsultuotis su istorikais ir kalbininkais.“*

2. Nukelti klausimo svarstymą 1 mėnesiui dėl pavadinimo suteikimo didžiajam registruotam ežerui ir svarstyti jį kitame Komisijos posėdyje.

Nutarimas priimtas bendru sutarimu.

**2. SVARSTYTA. Dėl naujai suplanuotų gatvių Giruliuose pavadinimų trumpinimo.**

Pranešėjas –Vytautas Nausėda, Klaipėdos miesto savivaldybės administracijos Geodezijos ir GIS skyriaus vedėja.

V. Nausėda informavo, kad teikiant miesto tarybos sprendimo projektą dėl gatvių pavadinimų suteikimo Giruliuose, du miesto tarybos komitetai: Švietimo, kultūros ir sporto komitetas ir Finansų ir ekonomikos komitetas nepritarė Žymių žmonių, istorinių datų, įvykių įamžinimo ir gatvių pavadinimų suteikimo komisijos (toliau - Žymių žmonių komisija) pasiūlytiems gatvių pavadinimas, nes jie yra per ilgi. Pavardžių klausimas iškyla ne vieną kartą. Pasiūlė, kad gatvių pavadinimai būtų paprastesni.

V. Cesiulis pasiūlė Žymių žmonių komisijai pačiai apsispręsti, ar trumpinti pavadinimus ar siūlyti naujus. Kultūros, sporto ir švietimo komitete svarstant pavadinimus, buvo išsakyti argumentai, kad vaikams bus sunku juos ištarti, atsiminti, taksi ar greitoji medicininė pagalba nesupras, kur važiuoti.

dr. A. Drukteinis priminė, kad 2004 m. Valstybinė lietuvių kalbos komisija (toliau - VLKK) rekomendavo, kad gatvių su asmenvardžiais pavadinimuose vardas ir pavardė būtų rašomi pilnai, todėl dabar gatvių pavadinimai ir siūlomi su pilnu vardu. Tačiau dabar VLKK atsiųstame rašte siūloma vardus trumpinti. Informavo, kad jis peržvelgė miesto gatvių pavadinimus ir padarė išvadą - kad vyrauja gatvių pavadinimai su vardų trumpinimais. Pasiūlė, kad *Heinricho ir Vilhelmo Pyčų* gatvės pavadinimas galėtų būti rašomas *H.ir V. Pyčų* gatvė. Jeigu netinka - ieškoti kitų pavadinimų.

dr. V. Safronovas pastebėjo, kad argumentai dėl gatvės pavadinimo neįtikina, nes mieste yra gatvių pavadinimų su daugiau simbolių: 23, 25, 32. Pvz. Paryžiaus Komunos gatvė, Antrosios Melnragės gatvė. Pasiūlė, kad politikai suformuluotų, kiek simbolių gali būti gatvių pavadinime, kad Komisija žinotų, kuris rekomenduojamas pavadinimas yra per ilgas.

Z. Genienė priminė, kad tokie priekaištai buvo ir siekiant sugražinti *Vilhelmo Berbomo* gatvės pavadinimą. Tačiau pasikalbėjus su gyventojais, supažindinus, kad tai gerbtinas žmogus, kurį reikia žinoti – juos įtikinome. Dabar visi tą gatvės pavadinimą ištaria ir atsimena ir didžiuojasi, kad gyvena tokioje gatvėje. Pastebėjo, kad žmonės prieštarauja tada, kai neišmano. Pasiūlė plačiau paaiškinti, kad broliai Pyčai labai daug nusipelnė Klaipėdai. Pažymėjo, kad suteikus gatvei *Johano* *Adolfo Klempo* pavadinimą - būtų prikelta istorinė tiesa.

A. Cesiulis pasiūlė pavadinti *Brolių Pyčų* gatvė.

dr. V. Safronovas priminė, kad pareitame posėdyje buvo paaiškinta, kad šitame regione Pyčų buvo labai daug, pavadinus *Brolių Pyčų* gatve, nebus aišku apie kokius brolius eina kalba. Informavo, kad Pyčai buvo Neringoje, Juodkrantėje, Karklėje ir Klaipėdoje.

dr. A. Drukteinis pažymėjo, kad labai būtų gaila prarasti istorinius ryšius, nes komitetuose išsakyti argumentai dėl gatvių pavadinimų labai pragmatiški, nekalbama apie istorinę vertę - svarbu tik patogumas. Komisijoje anksčiau buvo pripažintas principas įamžinti gatvių pavadinimuose išnykusių kaimų pavadinimus ir jo buvo laikomasi. Čia yra tas pats principas, kada pažymimas žmogaus įdėtas triūsas į tą vietovę. Kai bus tik vardų raides, tiems kas žino, galės juos ištarti, o nežinantiems bus visai lengva ištarti tik pavardes: *Klempo, Franco* ar *Pyčų*. Pasiūlė, kad ateityje, kai bus lėšų, gatvių, kurios pavadintos asmenvardžiais, pradžiose būtų informacinės lentelės, kas buvo tie žmonės, kurių vardais pavadintos gatvės.

dr. A. Drukteinis pasiūlė prieštarauti VLKK 2004 m. rekomendacijai ir sutrumpinti siūlomus gatvių pavadinimus: *J*. *A. Klempo, E. Franco, H. ir V. Pyčų*, o ne jų atsisakyti. Pažymėjo, kad tokiu būdu esamo gatvių pavadinimų sistemiškumo Komisija nepažeistų - yra mieste gatvės su asmenvardžiai, kada vardai sutrumpinti: *I. Simonaitytės, S. Daukanto, J. Zembrickio, J. Zauerveino, K. Donelaičio* gatvių pavadinimai Nepritarė, kad gatvės būtų pavadintos nieko nereiškiančiais pavadinimais.

A. Cesiulis paklausė Komisijos narių, ar jie pritartų dr. A. Drukteinio pasiūlymui sutrumpinti gatvių pavadinimus?

V. Juška, Z. Genienė, A. Cesiulis, E. Deltuvaite pritarė dr. A. Drukteinio pasiūlymui.

dr. V. Safronovas pritarė dr. A. Drukteinio pasiūlymui sutrumpinti vardus gatvių pavadinimuose, nes tai būtų tam tikras kompromisas. Taip pat pritarė dr. A. Drukteinio ir Z. Genienės pasiūlymui investuoti į švietimą, kas buvo tos asmenybės, kokie jų nuopelnai Klaipėdai.

N. Puteikienė pastebėjo, kad šitas klausimas gali grįžti 3-ią kartą į Komisiją. Pasiūlė suteikti gatvėms asmenvardžių pavadinimus, kai bus lėšų informacijai apie juos arba turėti mobilią programėlę. Pasiūlė, kad mokyklose turėtų eiti paraleliai neformalus istorijos mokymas, gilesnis istorijos įskiepis prie istorijos pamokų neformaliuose būreliuose.

R. Mažonienė pasiūlė rekomenduoti administracijai įrengti informacines lenteles apie asmenybes gatvių pradžiose.

V. Nausėda paaiškino, kad gatvės dabar tik suprojektuotos, gatvių dar nėra. Šiuo metu, nėra kur pastatyti informacinių lentelių. Kol atsiras pirmieji gyventojai, tokia Komisijos rekomendacija gali užsimiršti.

A. Drukteinis tikėjo, kad iki to laiko atsiras prie namo ženkliukas, kurį nuskanavus būtų galima gauti informaciją apie žmogų, kurio vardu pavadinta gatvė.

N**UTARTA.** Patikslinti Žymių žmonių, istorinių datų, įvykių įamžinimo ir gatvių pavadinimų suteikimo komisijos 2021 m. vasario 24 d. posėdžio 2021-03-08 protokolo Nr. (20.4.)-TAR1-51 nutarimu rekomenduotus 3 (tris) naujai suplanuotų gatvių pavadinimus Giruliuose ir rekomenduoti Klaipėdos miesto savivaldybei pavadinti gatves šiais pavadinimais:

* *J. A. Klempo gatvė;*
* *E. Franco gatvė;*
* *H. ir V. Pyčų gatvė.*

Nutarimas priimtas bendru sutarimu.

**3. SVARSTYTA. Dėl 10-ties kapitonų vardų įamžinimo.**

Pranešėja - Nina Puteikienė, Klaipėdos miesto savivaldybės tarybos narė, Kultūros, švietimo ir sporto komiteto narė.

N. Puteikienė priminė, kad Žymių žmonių komisija jau anksčiau svarstė ir pritarė įamžintinų žymių jūrininkų sąrašui. Pažymėjo, kad komisija nuolat svarsto istorinių asmenybių įamžinimo klausimus, suteikia gatvėms išnykusių kaimų pavadinimus - t. y. svarsto klausimus apie tai, ko jau nėra. Pastebėjo, kad neskiriamas dėmesys įamžinti šiuolaikinę Lietuvos jūrinę istoriją. Informavo, kad šiemet Lietuva, Klaipėda švenčia Lietuvos laivyno 100-metį, nes lygiai prieš 100 m., pirmosiomis kovo mėn. dienomis į Klaipėdos uostą įplaukė motorinis burlaivis „Jūratė“ su Lietuvos vėliava. Nuo to prasidėjo Lietuvos laivyno istorija. Laivynas turėjo savo kūrėjus ir laivams vadovavo kapitonai. Plačiai visiems žinomas yra tik vienas kapitonas Liudvikas Stulpinas. Gaila, kad nepriklausomos Lietuvos jūrinė istorija yra mažai žinoma, mažai ja domimasi ir mažai ji komunikuojama. Todėl Lietuvos jūrų muziejus parengė programą „Geltona. Žalia. Raudona. Mėlyna“, kuri gavo finansavimą Lietuvos kultūros taryboje ir Klaipėdos miesto savivaldybėje. Projekto komunikavimui Lietuvos jūrų muziejus kartu su dizaineriais parengė 10-ties kapitonų modernizuotus, atgyvintus portretus, o prof. Justinas Žilinskas - pagal Romualdo Adomavičiaus pateiktą medžiagą - parašė apybraižas apie kiekvieną kapitoną. Bus sukurti vaizdo klipai, kurie bus pristatyti socialiniuose tinkluose, organizuota paroda Jurbarke, o kitais metais bus išleista knyga apie 10 kapitonų. Šitame kontekste pasigendama atramos Klaipėdoje, pvz. suteikti kapitonų pavardžių pavadinimai gatvėms - pvz. Andžiejausko. Kadangi istorijos parengtos trumpuoju formatu, galėtų atsirasti lentelės gatvėse, arba, išskirtas mieste atskiras plotas, kur atsirastų gatvės su kapitonų vardų pavadinimais, atsirastų mobilioji programėle su 10-ties kapitonų istorijomis, kas yra miesto ir laivyno istorija. Pasiūlė įtraukti šį projektą į Klaipėdos krašto 100-mečio paminėjimo programą, nes projektas yra susijęs ir bus įgyvendinamas 3 metus, iki pat 2023 m. Pasiūlė prijungti prie šių kapitonų ir 11-ką kapitoną, kuris prieš porą metų paliko šį pasaulį - Romą Adomavičių, kurio atminimas dar yra gyvas. Pasiūlė pažymėti suoliuką, kur jis dažnai sėdėdavo su knyga Danės upės krantinėje.

N. Puteikienė pažadėjo atsiųsti el. paštu programos „Geltona. Žalia. Raudona. Mėlyna“ pristatymą komisijos nariams.

A. Cesiulis pakvietė Komisijos narius pasitarti ir pagalvoti.

dr. V. Safronovas pritarė dėl informacinės sklaidos. Pasiūlė pagalvoti dėl įamžinimo formų: gatvės pavadinimas, atminimo lentelės ar originalus, modernus būdas, gal prišvartavus laivą prie krantinės - ten įamžinti šiuos kapitonus. Pasakė, kad šiandien jis negali pasakyti, kokia įamžinimo forma būtų tinkamiausia.

dr. A. Drukteinis priminė Komisijos tradicija, kad visuomet būdavo sąrašų ką įamžinti, Komisija patvirtindavo sąrašą, kuriuo galima remtis įamžinant, geriau kai yra eiliškumas, o paskui kiekvienu konkrečiu atveju spręsdavo - kaip ir kur įamžinti. Pastebėjo, kad iš anksto nuspręsti, kaip įamžinti ir kur, būtų rizikinga, nes ir sąrašas gali pasipildyti. Pasiūlė tam sąrašui pritarti ir nepamiršti jį prižiūrėti.

N. Puteikienė pastebėjo, kad apie 10-ties kapitonų sąrašo komunikaciją ji jau informavo, ji jau vyksta, o kitais metais bus išleista knyga. Danės skveras statomas jau dabar. Pasiūlė konkrečiai nutarti dabar dėl suolelio, ar yra tokia galimybė? Paklausė, kokia sistema vadovaujasi Komisija įamžindama asmenybes, ar vis tik improvizuoja, kai į ją kreipiamasi?

V. Juška atkreipė dėmesį, kad gatvės pavadintos kapitonų vardais turėtų vesti link vandens, o ne viduryje laukų. Dabar Klaipėdoje atsiranda naujos gatvės rytinėje pusėje, gatvės nedidelės. Klausimas, ar įamžinimas tų žmonių būtų adekvatus. Galėtų būti kapitonų alėja, kuri vestų link Jūrų muziejaus. Pritarė dr. V. Safronovo įamžinimui dėl įvairių įamžinimo būdų, pasiūlė neprisirišti prie gatvių pavadinimų. Pasiūlė Komisijai pamąstyti dėl įvairesnių būdų, kurie gali būti netgi svaresni nei gatvė pavadinta rytinėje miesto dalyje.

A. Cesiulis pasiūlė Komisijos nariams išanalizuoti gautą medžiagą ir spręsti kitame posėdyje.

N**UTARTA.** Svarstyti klausimą dėl 11-kos kapitonų įamžinimo formų kitame posėdyje.

Nutarimas priimtas bendru sutarimu.

Posėdis baigėsi 14.30 val.

Posėdžio pirmininkas Arvydas Cesiulis

Posėdžio sekretorė Raimonda Mažonienė